Leila Benali

Leila Benali (; Casablanca, 1978) Marokoko ingeniaria, ekonomialaria eta politikaria da. Aditua da energian, segurtasunean eta finantzetan. 

2021eko urritik Marokoko Trantsizio Energetikoaren eta Garapen Jasangarriaren ministroa da, Aziz Akhannouchen kabinetean.

 Hezkuntza eta karrera akademikoa 
Ingeniaritza ikasketak egin zituen École Mohammadia d’ingénieurs eta École Centrale Paris zentroetan, Zientzia Politikoetako DEA bat ere badu. Horrez gain, ekonomiako doktoregoa du, Summa Cum Laude, Parisko Ikasketa Politikoetako Institutuan.

2010ean, Jean-Paul Fitoussiren begiradapean, doktore-tesia egin zuen, "Elektrizitate erreformak Ekialde Hurbilean eta Afrika iparraldean" izenburupean.

 Karrera profesionala 
Hiru urtez ONA eta Schlumberger-eko ingeniari gisa lan egin zuen, Parisko Ikasketa Politikoetako Institutuan energia-politika irakatsi aurretik (sektore pribatuan lanean jarraitzen zuen bitartean).

2002 eta 2013 urteetan Cambridge Energy Research Associates enpresan lan egin zuen, gobernu eta multinazionalentzako proiektu estrategikoetan lan eginez, batez ere energia politikan. Besteak beste, Libiako estrategia ekonomikoak eta Irakeko hidrokarburoen lege berria lantzen aritu zen.

2013an, bere karrera profesionalak beste inflexio puntu bat eduki zuen, Saudi Arabiako Aramco petrolio enpresa erraldoiarekin bat egin zuenean. Han, hainbat politika publiko, estrategia- eta inbertsio-espediente egin zituen, hala nola energia-prezioen erreforma, nazioarteko gas-estrategia, aktiboen erosketak eta historiako burtsara irteterik handienerako prestaketak.

2018an APICORPen sartu zen ekonomialari nagusi gisa, petrolio-esportatzaile arabiarrak biltzen dituen finantza-erakunde batean. Bankuko estrategia eta jasangarritasun sailak ere zuzendu zituen. Bere eskarmentuak bultzatuta, NBEko Energia Fosilen Adituen Batzordean parte hartzera gonbidatu zuten. Horrez gain, Energiaren Nazioarteko Foroan parte hartu zuen, munduko energia-erakunderik handienean, Marokoko 2021eko iraileko hauteskundeak baino pixka bat lehenago.

 Karrera politikoa 
Leila Benali Garapen Ereduari Buruzko Batzorde Bereziko (CSMD) 35 kideetako bat izan zen, Marokorako Garapen Eredu Berria oso modu inklusiboan proposatzeko zeregina zuena. 2021eko urriaren 7an, Marokoko Mohammed VI.a erregeak Trantsizio Energetikoaren eta Garapen Jasangarriaren ministro izendatu zuen.

Bere rol berrian, COP26an parte hartu zuen 2021eko azaroan.

 Erreferentziak 

 Kanpo estekak 

Kategoria:Emakume ekonomialariak
Kategoria:Marokoko emakumeak
Kategoria:Marokoko politikariak
Kategoria:Emakume politikariak
Kategoria:Casablancarrak
Kategoria:Marokoko ekonomialariak